ועדת הכספים, כנסת 25, פרוטוקול מספר 45, 2023-01-31 00:00

משה גפני: 	סגירת בתי מרקחת באזור הדרום עקב המחסור בתקני כוח אדם של רוקחים, הצעתו של חבר הכנסת אופיר כץ

משה גפני:  אופיר כץ, בקשה, הבמה לרשותך

אופיר כץ: תודה רבה, אדוני היושב ראש, ותודה רבה שאתה מקיים את הדיון בנושא

אופיר כץ:  אני בטוח שהיית מקיים את הדיון אם זה היה בכל עיר, לא רק באופקים

משה גפני: אל"ף, זה נכון, ובי"ת, אופקים זה בכל אופן - -     

אופיר כץ: האמת שקיבלתי את הפנייה מראש עיריית אופקים שהתקשר אלי וסיפר שיש להם בית מרקחת יחיד של קופת חולים מכבי שהוא סגור או עובד לסירוגין, ושיש בעיר אוכלוסייה מבוגרת שמאוד מתקשה ולא מצליחה לצרוך את התרופות שהיא צריכה

אופיר כץ:  פניתי למנכ"לית כללית, דיברתי איתה ועם הצוות שלה – אני לא זוכר שמות - ונאמר לי שכשהם רוצים לתמרץ כלכלית רוקחים מהצפון לדרום הם נתקלים במחסום מהממונה על השכר שלא מאפשר להעלות את השכר ולגרום לכך שיגיעו לשם רוקחים

אופיר כץ:  אני חושב שמציאות של בית מרקחת יחיד שיאפשר לתושבים לרכוש את התרופות שהם צריכים זה דבר שאנחנו לא יכולים לאפשר

אופיר כץ:  כשיש קופה שכבר מראה נכונות לפתור את המצוקה באמצעות תמריצים כלכליים, גם את זה חוסמים, שזה משהו שאנחנו לא יכולים לקבל

אופיר כץ:      ביקשתי את הדיון, אדוני היושב ראש, כדי לקבל תשובות מהמשרד הממשלתי

אופיר כץ:  מעבר לזה שנרצה לשמוע את המצב שאנחנו כבר מכירים, אנחנו גם נרצה לשמוע מה הפתרונות שמוצעים לסוגיה

משה גפני: 	אני מעיד על מה שאתה מעלה כאן, כי אני גרתי באופקים למעלה מ-20 שנה

משה גפני:  אני מכיר את המצוקה הזאת, היא לא נולדה היום, והיא הולכת ומחריפה

משה גפני:  במקומות כאלה כמו אופקים, וזה לא רק אופקים, זה עוד ישובים רבים אחרים, יש מצוקה שהמדינה לא מתמודדת איתה

משה גפני:  היה צריך להיות כאן הממונה על השכר שיגיד אם הוא יכול להעלות את השכר או לא

משה גפני:  אם לא יעלו את השכר, לא יהיו רוקחים באופקים, ואז מי שיוכל יעזוב את הישוב ומי שלא יוכל לעזוב יסבול ויצטרך לנסוע לבאר שבע או למקומות אחרים כדי לרכוש תרופות, שזה לא בסדר

משה גפני:  משרד האוצר, מה אתם יודעים להגיד לנו בעניין הזה?       

גאיה עפר: 	אנחנו לא עוסקים בשכר, אבל אנחנו עובדים במשותף עם משרד הבריאות על תכנית שמטרתה להקל משמעותית על הנושא של הרוקחים בבתי המרקחת

גאיה עפר:  אנחנו רוצים לאפשר להם להיעזר ביותר כוח עזר על מנת לתת שירות טוב יותר לאזרח

אופיר כץ: כרגע בית המרקחת סגור

אופיר כץ:  מה אנחנו אומרים לתושבי אופקים?     

אחמד טיבי: יש בכלל רוקחים יהודים?     

אופיר כץ: יש

משה גפני: מה עושים לגבי אופקים?     

אופיר כץ: תושבי אופקים מחכים לתשובה

גאיה עפר: אנחנו מקווים שהפתרונות האלה ייושמו בהקדם האפשרי, כדי שנוכל בטווח הקצר - -      

משה גפני: אבל לא באים רוקחים בגלל שהשכר הוא נמוך

גאיה עפר: לענייני השכר אני לא יכולה להתייחס

אליהו דלל: למה לא, זו הבעיה העיקרית?      

אחמד טיבי: לא באים רוקחים יהודים בגלל השכר

חמד עמאר: תסתובב עכשיו בכל בתי המרקחת, תראה כמה ערבים יש

משה גפני: משרד הבריאות, בקשה

אליהו מרידור: הפיקוח על שירותי קופות החולים נעשה על ידי אגף הפיקוח על קופות החולים

משה גפני: 	אני רוצה לדעת את עמדת משרד הבריאות

משה גפני:  אתה יכול להגיד שאתם לא רוצים להגיד דברים בגלל שאתם פוחדים ממשרד האוצר

משה גפני:  האם אפשר להעלות את השכר של הרוקחים כדי שיהיו רוקחים?       

אליהו דלל: הממונה על השכר צריך להיות פה, רק הוא קובע

אליהו דלל:  אין פה את האדם המתאים

משה גפני: משרד הבריאות פוחד ממשרד האוצר, זאת התשובה, הם לא רוצים לריב עם משרד הבריאות

משה גפני:  צריך או לא צריך?     

חמד עמאר: אנחנו יכולים לדעת מה השכר הממוצע של הרוקחים?     

אליהו מרידור: אני לא יודע אותו, אני מתעסק ברגולציה של רוקחות

חמד עמאר: מישהו יודע מה השכר הממוצע?      

אליהו מרידור: המטופלים במדינת ישראל מקבלים שירות דרך בתי המרקחת של הקופות או בתי המרקחת שבהסדר

אליהו מרידור:  באופקים, ממה שבדקתי אתמול, יש עוד שני בתי  מרקחת

אליהו מרידור:  אני לא עושה פרסומות לאף אחד, אבל לאחד קוראים "אופקים פארם", לשני קוראים "סופר פארם", ושניהם נותנים שירותים למבוטחי הקופות

אליהו מרידור:  האם זה מספיק למבוטחי מכבי של העיר אופקים, אני לא יודע

אופיר כץ: התשובה היא לא

אליהו מרידור: אני מקבל, אני לא מתווכח

משה גפני: עצוב מאוד המצב הזה

אופיר כץ: אתם מכירים את המצוקה של הרוקחים בדרום?     

אליהו דלל: אדוני היו"ר, הפתרון נמצא אצל הממונה על השכר

משה גפני: אני יודע

משה גפני:  ידענו גם למה הוא לא מגיע

משה גפני:  כשהוא יבוא לוועדה עם תקציבים שהוא יצטרך להעביר,   תזכור את הדיון הזה ואל תעביר לו תקציבים

משה גפני:  מכבי, בקשה

דורית אפלר: 	יש מצוקה קשה ברוקחים בארץ, במיוחד באזור הדרום ובחלק מאזורי המרכז

דורית אפלר:  גם בתל אביב וגם בבני ברק יש מצוקה מאוד קשה

דורית אפלר:  כשאנחנו מדברים על מצוקה קשה בדרום, זה לא רק באופקים, זה גם בנתיבות, בשדרות, בירוחם, בבאר שבע

דורית אפלר:  יש לנו מצוקה גדולה מאוד

דורית אפלר:  משרד הבריאות פרסם לא מזמן שיש 700 רוקחים חסרים בבתי חולים ובקהילה ברחבי הארץ

דורית אפלר:  אני יכולה להגיד שבמכבי חסרים כ-50 רוקחים,  מתוכם כ-20 רוקחים בדרום

דורית אפלר:  המשמעות היא שיש צמצום

דורית אפלר:  אנחנו עושים ככל שאנחנו יכולים לא לסגור בתי מרקחת, אבל לעיתים אנחנו נאלצים לסגור בתי מרקחת כי אין לנו רוקחים

דורית אפלר:  אני יכולה להגיד שבאופקים צמצמנו שעות ויצרנו הסכמים יחד עם "סופר פארם" ו"אופקים פארם", כפי שאלי ציין

דורית אפלר:  אני רוצה לציין למה יש מחסור

דורית אפלר:  קודם כל, יש רק שני בתי ספר בארץ שמלמדים רוקחות, שזה העברית ובן גוריון

דורית אפלר:  לעברית יש מסלול עם מספר מאוד מצומצם של סטודנטים, שזה מכון טל ולב, כאשר הם לומדים שנתיים ראשונות במכון, אחרי כן חוברים לכללי

אימאן ח'טיב יאסין: יש גם הרבה רוקחים שלמדו בחו"ל ועברו את המבחנים

דורית אפלר: משרד הבריאות פרסם שבשנת 2021 נופקו 300 רישיונות לרוקחים, כאשר 90 מתוכם הם בוגרי הארץ, 170 הם ישראלים שלמדו בחו"ל, והיתר הם עולים

דורית אפלר:  הרוקחים שמגיעים אלינו לא מעדיפים לעבוד בקהילה, הם מעדיפים לעבוד בבתי חולים, בתעשייה

דורית אפלר:  גם אלה שכבר באים לעבוד בקהילה, באים לעבוד בבתי מרקחת שמנפקים קנאביס וב"סופר פארם"

דורית אפלר:  למה? כי השכר שם הרבה יותר גבוה

דורית אפלר:  אנחנו בכלל לא יכולים להתקרב ולא יכולים להתחרות עם השכר שלהם

דורית אפלר:  אין היום תמריץ למי שעובד בפריפריות

דורית אפלר:  חסרים היום 20 רוקחים לכל אזור הדרום, מאשדוד ומטה

דורית אפלר:  המצב מאלץ אותנו לצמצם, לצערי הרב, דבר שפוגע בשירות הרציף של המבוטחים

דורית אפלר:  יש למכבי כ-820 בתי מרקחת פרטיים - הם גם כוללים את "סופר פארם" - שבעצם נותנים את השירות לחברי מכבי

דורית אפלר:  מה אנחנו עושים? אנחנו עושים תהליכי גיוס מאסיביים

דורית אפלר:  יש לנו מרכז גיוס מיוחד לרוקחים, אבל זה קשה מאוד

דורית אפלר:  אנחנו מנסים להתקשר לחברות כוח אדם, לנותני שירותים, אבל כמעט ולא

דורית אפלר:  אם תתנו לי יותר מחברה אחת, אני אשמח

משה גפני: מה אתם עושים בינתיים באופקים?     

דורית אפלר: אנחנו נותנים משמרת אחת ביום במקום שתי משמרות שנתנו, ופתחנו הסכמים עם "אופקים פארם" ו"סופר פארם" כדי שיתנו את השירות לחברי מכבי

יונתן מישרקי: זה משהו חדש?     

דורית אפלר: זה בחודשיים האחרונים

אופיר כץ: גם לאחר שפתחתם התושבים התלוננו

דורית אפלר: עכשיו פתחנו

דורית אפלר:  אני מאוד מקווה שזה יקל

אופיר כץ: זה לא מקל

אופיר כץ:  אני לא יודע עד כמה לקחת ברצינות את זה שאתם אומרים שבית המרקחת פתוח כשאני מקבל תמונות שמראות שהוא סגור

אופיר כץ:  הבנתי שיש ימים שזה סגור ויש ימים שזה פתוח אבל מספר השעות מאוד מצומצם

משה גפני: איפה יש לכם עוד פעילות כזאת במקום אחר בארץ? ברמת גן אתם גם פועלים כך? גם שם אתם מצמצמים שעות?     

דורית אפלר: יש לנו, לצערי, בית מרקחת אחד ברמת גן

משה גפני: צמצמתם פעילות בבית מרקחת שהוא במקום אחר בארץ?     

דורית אפלר: כן

משה גפני: איפה עוד צמצמתם?     

דורית אפלר: צמצמנו בנתיבות, צמצמנו בבאר שבע, צמצמנו בבת ים

אופיר כץ: כמה בתי מרקחת יש בבת ים?     

דורית אפלר: יש לנו עוד שלושה בתי מרקחת בבת ים

משה גפני: באופקים יש בית מרקחת אחד של מכבי שהוא סגור

משה גפני:  זה שיש "סופר פארם" באופקים אני יודע, אני גרתי שם

אופיר כץ: כמה מבוטחים יש לכם בדרום?     

דורית אפלר: 22% מתושבי הדרום הם חברי מכבי

דורית אפלר:  באופקים יש לנו כ-10,000 חברי מכבי מתוך בערך 38,000 תושבים - 26%

דורית אפלר:  המחסור הוא מחסור לאומי, בואו נשים את זה רגע על השולחן

משה גפני: כמה בתי מרקחת יש לכם בנתיבות?     

דורית אפלר: בנתיבות יש לנו בית מרקחת אחד

משה גפני: וסגרתם אותו?     

דורית אפלר: היו לנו שני בתי מרקחת, אחד מהם סגרנו, אבל הגדלנו הסכמים עם "סופר פארם" ועם עוד בתי מרקחת

משה גפני: באופקים יש לכם בית מרקחת אחד שאותו סגרתם

דורית אפלר: לא סגרנו

דורית אפלר:  בית המרקחת היום פועל ארבעה ימים בשבוע מ-08:00 עד 14:00, יום אחד מ-16:00 עד 19:00, וביום שישי הוא פעל לסירוגין, כשבחודש האחרון, לצערי הרב, הפסקנו את הסירוגין כי אין לנו רוקחים

דורית אפלר:  אנחנו לא יכולים להביא היום מהצפון רוקחים, אין לנו תגמול לפריפריה

דורית אפלר:  אנחנו עושים הרבה מאוד דברים כדי לנסות ולראות איך אנחנו מספקים את התרופות, אבל יש עוד כמה פתרונות שדורשים חקיקה שאני אשמח לקבל את העזרה של הוועדה

אופיר כץ: אנחנו נשמח קודם לפתרון באופקים

משה גפני: הסתדרות הרוקחים בישראל, בקשה

אמיר ניצן: אנחנו הגוף שמתאם את הפעילות של 609 בתי מרקחת פרטיים

אמיר ניצן:  מאשקלון ודרומה יש לנו 51 בתי מרקחת פרטיים, בדרך כלל אחד לישוב

משה גפני: 	אתה מייצג גם את הרוקחים שנמצאים בקופות החולים?      

אמיר ניצן: לא, רק את הסקטור הפרטי

אמיר ניצן:  בשדרות, לצערי הרב, נסגר בית מרקחת שלנו כי הוא לא הצליח להחזיק את עצמו מבחינה כלכלית

משה גפני: אין בית מרקחת בשדרות?     

אמיר ניצן: יש בית מרקחת שבדרך כלל פועל מ-08:00 בבוקר עד 20:00 בערב, הוא יכול לתת שירות

אמיר ניצן:  בשדרות, לצערנו, נסגר בית המרקחת שלנו לפני שנתיים, אחרי הרבה מאוד שנים, כי הוא פשוט לא הצליח לשרוד

משה גפני: יש שם בית מרקחת של קופת חולים כלשהי?     

אמיר ניצן: יש בתי מרקחת של קופות חולים

אמיר ניצן:  במצפה רמון, למשל, יש בית מרקחת פרטי אחד

אמיר ניצן:  גם בירוחם יש  בית מרקחת פרטי

אמיר ניצן:  הם עובדים עם קופות החולים ונותנים שירות

אמיר ניצן:  אנחנו הם אלה שנותנים שירות משלים

משה גפני: יש בעיה מיוחדת עם מספר הרוקחים שלא הייתה בעבר?     

אמיר ניצן: כן, יש מחסור רציני מאוד

משה גפני: למה?     

אמיר ניצן: מכיוון שהאוכלוסייה במדינת ישראל גדלה בקצב מאוד משמעותי, והיא גדלה בעיקר בשני קצוות: באוכלוסיית המבוגרים, שזאת אוכלוסייה שצורכת תרופות, ובילודה, תודה לאל, שגם זו אוכלוסייה שצורכת תרופות

אמיר ניצן:  נאמר פה שמשרד הבריאות דיבר על חוסר של 700 רוקחים, אבל התחזיות שלי אומרות שהמחסור האמיתי הוא 1,000, ואנחנו נלך ונגדל

משה גפני: מה אתה מציע לעשות?     

אמיר ניצן: צריך לפתוח במיידי בית ספר שלישי לרוקחות, וזה מופיע בתכניות

אמיר ניצן:  יש הרבה מאוד רוקחים שלמדו בחו"ל, רק הבעיה שהם לא מרוכזים בדרום, הם מרוכזים בצפון

אמיר ניצן:  יש מחסור ברוקחים גם באזור ירושלים וגם בדרום

אמיר ניצן:  אף אחד לא יפתח בית מרקחת בדרום אם הוא גר בגליל

משה גפני: פעם משרד החינוך נתן תמריץ למורים שנסעו לעבוד בפריפריה

אופיר כץ: גם לרופאים

אמיר ניצן: אין היום שום תמריץ

משה גפני: בעבר היו נותנים תמריצים למורים ולרופאים שהיו עובדים בפריפריה

משה גפני:  אם מישהו היה מגיע לאופקים, מגיע לירוחם, מגיע למעלות או למקומות אחרים, הוא היה מקבל תמריץ

משה גפני:  אותו דבר צריך לעשות לגבי רוקחים

אמיר ניצן: לפתוח היום בית מרקחת עולה משהו בין שניים לשלושה מיליון שקל

אמיר ניצן:  יש המון חוקים שמעודדים השקעות בתחומים שהמדינה חושבת שכדאי לעניין משקיעים

אמיר ניצן:  אנחנו מביאים כסף פרטי לבתי המרקחת הפרטיים

אמיר ניצן:  כשבן אדם צריך להחליט אם להשקיע שניים וחצי מיליון שקל בשדרות או להשקיע שניים וחצי מיליון שקל ברמת גן, הוא ישקיע ברמת גן

אמיר ניצן:  הוא יפתח עוד בית מרקחת ברמת גן, למרות שברמת גן רבתי יש 30 בתי מרקחת

אמיר ניצן:  הבעיה זה שלא מתמרצים את האנשים ואת בעלי העסקים שכן מעוניינים ללכת דרומה

אמיר ניצן:  יש, לשמחתי, הרבה מאוד רוקחים בפזורה הבדואית, אם ברהט, בלקיה וכדומה, שמחזיקים לא מעט בתי מרקחת בתוך הישובים שלהם, רק אף אחד לא מתמרץ אותם

אימאן ח'טיב יאסין: אני חושבת שהבעיה של הרוקחים יכולה להיפתר על ידי כמה דברים

אימאן ח'טיב יאסין:  לפתוח עוד בית ספר לרוקחות זה דבר טוב, יחסוך אולי מהילדים שלנו לצאת לחו"ל, אבל בסופו של יום מדובר בלימודים קשים

אימאן ח'טיב יאסין:  אם תהיה התלבטות בין ללמוד רפואה לבין ללמוד רוקחות, העדיפות תהיה רפואה

אימאן ח'טיב יאסין:  כדי לתת אפשרות לעבודה, צריך לתת תמריצים, לתת תנאי העסקה ושכר טובים לכל הרוקחים, לא רק בדרום

אימאן ח'טיב יאסין:  אני חושבת שבתי מרקחת פרטיים עוברים הליך מאוד-מאוד קשה בהתחברות שלהם עם הקופות

אימאן ח'טיב יאסין:  אפשר להביא מישהו שיפתח בית מרקחת, אבל צריך שזה יהיה כבר יחד עם חוזה עם הקופה כך שהוא יוכל לתת את השירות גם בשעות שהן מעבר, שזה דבר שיכול גם לתת פתרון במיידי וגם לאפשר לבית המרקחת להתקיים

משה גפני: שרה גביש, בבקשה

שרית גביש: אני רוצה לדבר על אופציה נוספת שתוריד קצת את העומס על הרוקחים ותפנה אותם לעבודה קלינית אמיתית

שרית גביש:  יצאה כרגע טיוטה של חוק ההסדרים שאומרת שעבודה קלינית תוקצה לרוקחים, בעוד שתפקידים שהם פחות קליניים, יותר אדמיניסטרטיביים, פחות מצריכים פיקוח מקצועי, יוקצו לתפקיד חדש

שרית גביש:  אנחנו מדברים רבות על טכנאי רוקחות

שרית גביש:  במדינות ה-OECD מאוד מקובל התפקיד הזה

שרית גביש:  דיברה הגברת קודם על כך שרוקח לומד קשה ארבע וחצי שנים

שרית גביש:  אפשר להכשיר טכנאי בפרק זמן קצר יותר, בעלויות נמוכות יותר, שזה משהו שאנחנו מעודדים

שרית גביש:  ספציפית בדרום אנחנו מנסים כרגע לקדם מול לשכות הבריאות טכניקה של Boxit, בעצם להציב טכנולוגיה שתשב בבית המרקחת בדרום כך שנוכל לבצע את הכנת תרופות המרשם בבתי מרקחת שפחות סובלים ממחסור בכוח אדם והלקוח יוכל לבוא ולקבל את התרופות שלו גם כאשר בית המרקחת סגור

שרית גביש:  את המכונות האלו נרצה להציב גם בסניפים שלנו

משה גפני: 	אנחנו מבקשים ממכבי לפתוח את בית המרקחת

משה גפני:  אני יודע שיש מבוטחים רבים למכבי באופקים ובאזור של אופקים

משה גפני:  אני מבקש שכתוצאה מהדיון הזה תפתחו את בית המרקחת

דורית אפלר: הוא פתוח

משה גפני: 	קופת חולים כללית, בקשה

מרק לוין: 	לכללית יש פריסת שירות רוקחים מאוד-מאוד רחבה

משה גפני: מה יש לכם באופקים?     

מרק לוין: 	באופקים יש לנו שני בתי מרקחת שאנחנו מפעלים ושניים שעובדים איתנו בהסדר

אופיר כץ: מה שעות הפעילות?     

עירית צדוק: יש יומיים שבתי המרקחת פתוחים עד 19:00, יומיים עד 16:00, ויש יום אחד קצר עד 13:00

עירית צדוק:  אחד מבתי המרקחת פתוח כל יום שישי

מרק לוין: בעיה שלא הוזכרה פה זה שמתוך אלה שמקבלים את הרישיון במדינת ישראל רק כשליש הולכים לעבוד בקהילה ובבתי חולים, כלומר בשירות הפרונטאלי, כאשר יתר הרוקחים הולכים או להייטק או למקומות שיש מעסיקים חדשים

מרק לוין:  התמריצים, לפחות מנקודת ההסתכלות של כללית, לא צריכים להיות ברמת פריפריה או לא פריפריה, כי אני מוכן לחתום שאנחנו נמצאים באותו מצב גם במרכז הארץ וגם בדרום

מרק לוין:  התמריצים צריכים להיות לאלה שהולכים לתת שירות פרונטאלי בקהילה ובבתי חולים, הם לא צריכים להיות על בסיס פריפריה

מרק לוין:  בצפון ובחיפה, למשל, יש היצע רוקחים בשפע

מרק לוין:  אני מוכן לחתום על כך שרמת המשכורות של רוקחים בדרום, ואני מדבר על כללית בלבד, היא אותה רמה כמו במרכז

אימאן ח'טיב יאסין: כמה בממוצע?     

מרק לוין: משכורת של רוקח מתחיל היא 17,000,18,000, משכורת של אחראי היא 25,000

משה גפני: קופת חולים מאוחדת, בבקשה

שרון אלמקייס: 	אני חייבת להגיד שאני מסכימה עם כל מה שנאמר כאן

משה גפני: מה יש לכם באופקים?     

שרון אלמקייס: אין לנו כמעט מבוטחים באופקים, לכן אין לנו בית מרקחת באופקים

שרון אלמקייס:  אנחנו מפעילים 130 בתי מרקחת בפריסה ארצית

שרון אלמקייס:  גם אנחנו חווים קושי בהפעלה של בתי מרקחת, לכן סגרנו בית מרקחת בחולון

שרון אלמקייס:  אני חושבת שהבעיה של הרוקחים היא לא רק המספר שלהם, היא גם סוג העבודה

שרון אלמקייס:  אנחנו חייבים להפנות את הרוקח לעבודה קלינית ואת המסירה של התרופה לתת לגורם לא מקצועי

אליהו מרידור: 	בשנה האחרונה יש דיונים בהנהלת משרד הבריאות בנושא של מיצוב מעמד הרוקח

אליהו מרידור:  הרעיון הוא שהרוקח יתעסק יותר בטיפול רוקחי קליני, פחות בצד הלוגיסטי

אליהו מרידור:  תכנית החומש של המל"ג מדברת גם על הגדלת מספר הסטודנטים בבתי הספר לרוקחות וגם על פתיחת בית ספר בצפון

אימאן ח'טיב יאסין: איפה בצפון?     

יונתן מישרקי: למה בצפון? המחסור הוא בדרום

אליהו מרידור: יש בית ספר בבאר שבע, יש בית ספר בירושלים, לכן הרעיון הוא לעשות בצפון, שם אין בית ספר

משה גפני: אני מבקש לדעת מה משרד הבריאות הולך לעשות עכשיו, לא מה הולכים לעשות בהמשך

משה גפני:  מה אתם הולכים לעשות עכשיו על מנת שיהיו רוקחים בפריפריה? המציאות היא כזאת שאין רוקחים באופקים, בנתיבות

משה גפני:  מה משרד הבריאות מתכוון לעשות בימים הקרובים כדי שיהיו רוקחים בפריפריה? אני לא מדבר על רמת גן, אני מדבר על מעלות, אני מדבר על ירוחם, אני מדבר על אופקים

אימאן ח'טיב יאסין: תדבר גם על הישובים הערביים בדרום

אימאן ח'טיב יאסין:  יש ישובים שאין בהם בכלל

משה גפני: שם המצוקה פחות גדולה

אימאן ח'טיב יאסין: למה?     

משה גפני: בגלל שאצל הערבים יש רוקחים

אימאן ח'טיב יאסין: יש רוקחים, אבל לא לכולם יש אפשרות לפתוח בית מרקחת פרטי

משה גפני: אני מבקש תכנית על הכל

משה גפני:  אני מבקש לדעת מהממונה על השכר אם הם מתכוונים להשאיר את המשכורת של הרוקחים, כי אם זה המצב, לא יהיו רוקחים, כשכל יום שעובר נהיה יותר גרוע

משה גפני:  אני רוצה לדעת אם יש תכנית להעלות את שכר הרוקחים, לפחות בפריפריה, כך שרוקח שהולך למקום כמו אופקים יקבל תמרוץ

משה גפני:  פעם היו מקבלים תמרוצים הרופאים, המורים ובעלי מקצועות נדרשים

משה גפני:  רוקחות זה מקצוע נדרש

משה גפני:  אני לא מתכוון לשתוק על הדבר הזה

משה גפני:  אני רוצה תשובה בתוך שבוע – אל"ף, מה משרד הבריאות מתכוון לעשות, ובי"ת, האם הממונה על השכר מתכוון להשאיר את המצב כמות שהוא בפריפריה

משה גפני:  אני מבקש מקופת חולים מכבי, כדי שלא יהיה לריק זה שישבנו פה שעה שלמה על העניין, להפעיל את בית המרקחת באופקים במתכונת הקודמת

אימאן ח'טיב יאסין: ברגע שהקליינטים יצאו משם לקופה אחרת כולם ירוצו לפתוח

אופיר כץ: אנשים מבוגרים רגילים לאותו מקום

משה גפני: אתם צריכים להיות רגישים לזה

משה גפני:  עם כל הכבוד, מכבי קופת חולים גדולה, היא יכולה להחזיק מעמד בעניין של אופקים במשך כמה ימים עד שנבדוק את כל הנושא של הרוקחים

שלמה הלל: כשאני למדתי רוקחות באנגליה בשנות ה-90 התנאים היו אחרים לגמרי

שלמה הלל:  אנחנו מדברים, חבר'ה, על תנאי שכר ועל הסכם קיבוצי משנות ה-90

משה גפני: מה אתה רוצה להגיד?     

שלמה הלל: תנאי השכר לא מעודכנים

משה גפני: אתה ההסתדרות?     

שלמה הלל: אני הסתדרות

משה גפני: אם הייתי בהסתדרות והמצב היה כמו שאתה מתאר אותו עכשיו, שהוא כנראה נכון, לא הייתי שותק, לא הייתי מחכה שיהיה פה דיון

שלמה הלל: אני, לצערי, איגוד קטן, וגם מעמד המקצוע נכלל ברובד של הפרה-רפואי

משה גפני: מה אתם בהסתדרות עושים?     

שלמה הלל: יש דיבור על הסכם מסגרת

שלמה הלל:  למה לא לפתוח את ההסכם הקיבוצי משנת 1994 שאף אחד לא רוצה לגעת בו? נותנים תמריצים על תמריצים על תמריצים, אבל הקופה הזאת נלחמת עם הקופה הזאת, זה מושך רוקחים מזה, "סופר פארם" עושה את הקופה מאחורי כולם

משה גפני: לכן מה אתה מבקש?     

שלמה הלל: אני מבקש להפעיל לחץ על הממונה על השכר כדי שישב איתנו על הסכם קיבוצי לרוקחים, לא על הסכם מסגרת

משה גפני: אנחנו לא מפעילי לחץ, אנחנו גוף שעוסק בנושא של פיקוח פרלמנטרי על עבודה הממשלה בכל מה שנוגע לתקצוב, כספים, תקנות, צווים, כל הדברים האלה

משה גפני:  אני פעם ראשונה שומע שיש הסתדרות הרוקחים

שלמה הלל: יש את הסתדרות הרוקחים הפרטיים, ויש את איגוד הרוקחים בהסתדרות החדשה

משה גפני: אני מוכן שהוועדה כאן תעזור לכם, ובתנאי שתקימו קול זעקה בנוגע למציאות הזאת שהתוודענו אליה, למציאות שבה לרוקחים אין הסכם שכר משנת 1994 ומי שהוא כבר רוקח מעדיף ללכת לשוק הפרטי, מה שגורם קופות החולים לסגור בתי מרקחת, בעיקר בפריפריה

משה גפני:  אם כבר מישהו שהגיע הוא רוקח, הוא בכלל לא הולך לקהילה, הוא הולך למקומות אחרים, בעיקר לשוק הפרטי, ואתם, נדם קולכם

משה גפני:  אם תצעקו, אני עומד מאחוריכם

שלמה הלל: אם הייתי יכול, מחר הייתי עושה שביתה או מקים כל צעקה, אבל זה לא כל כך פשוט

אופיר כץ: אם הקופה באה ואומרת: "אני רוצה להעלות את השכר בשביל לפתור את הבעיה", האם אתם חוסמים אותה? אם כן, למה?     

גאיה עפר: המענקים שניתנו בעבר למקצועות בריאות ולרופאים לא הוכחו כמענקים שהצליחו להחזיק כוח אדם בטווח הארוך

אופיר כץ: דיברת עם מנהלי בתי החולים?     

גאיה עפר: ודאי

אופיר כץ: ראית כמה הם רוצים את הדבר הזה בחזרה? זה היה אחד הפרויקטים הכי מוצלחים בבריאות בפריפריה

גאיה עפר: אני מאמינה, חבר הכנסת כץ, שאתה מכיר את פרויקט אילנות ופרויקטים אחרים שמצליחים גם להביא את כוח האדם האיכותי וגם להשאיר אותו באותם אזורים בפריפריה

גאיה עפר:  אלה סוגי הפרויקטים שאנחנו היום מקדמים עם משרד הבריאות

אופיר כץ: אם הקופה רוצה להעלות את השכר לרוקח, האם אתם מתנגדים?      

גאיה עפר: זו שאלה לממונה על השכר

משה גפני: אני מבקש תשובה מהממונה על השכר

אופיר כץ: למה לחסום את מכבי מלהעלות להם את השכר כדי לפתור את המצוקה הזאת בדרום? אם יש עכשיו רוקח מנצרת שאומר: "אם תעלו לי ב-x את השכר, אני מוכן", למה אתם חוסמים את זה?     

גאיה עפר: לכל קופת חולים יש מודל קצת אחר שבו היא מפעילה בתי מרקחת

אופיר כץ: מה שאמרתי לך עכשיו זו פנייה שנעשתה ונחסמה על ידכם

גאיה עפר: יש קופות שמפעילות באמצעות חברות בנות והן לא מפוקחות, יש קופות שמפעילות inhouse  את בתי המרקחת והן כן מפוקחות, יש קופות שיש להן בתי מרקחת פרטיים שאין בהם מגבלה על השכר

אופיר כץ: אנחנו מדברים על המפוקחים

גאיה עפר: הסוגיה של השכר היא לא סוגיה רלוונטית לשאלות שהועלו פה

גאיה עפר:  יש בתי מרקחת פרטיים שאומרים שהם לא מצליחים לגייס

אופיר כץ: עזבי רגע בתי מרקחת פרטיים

אופיר כץ:  אם מכבי רוצים להעלות את השכר לרוקח מנצרת כדי שיבוא לאופקים, האם אתם לא מאשרים להם?      

גאיה עפר: אני אבדוק אם נעשתה פנייה של מכבי להעלות את השכר

אופיר כץ: מכבי, פניתם?     

דורית אפלר: אנחנו כל הזמן בדיאלוג עם הממונה על השכר

אופיר כץ: האם פניתם?     

דורית אפלר: כן

אופיר כץ: ומה נאמר לכם?      

דורית אפלר: שיש לנו אסדרה שאנחנו צריכים לעמוד בה

אימאן ח'טיב יאסין: אתם יכולים בחוזה אישי

דורית אפלר: אנחנו לא יכולים בחוזה אישי, כי אנחנו גוף נתמך, אנחנו מפוקחים, אנחנו לפי האסדרה של הממונה על השכר

אופיר כץ: נאמר על ידי מכבי שנעשתה פנייה והם קיבלו תשובה שלילית להעלות את השכר כדי לפתור את הבעיה

אופיר כץ:  למה? מה עושים?     

גאיה עפר: אני אבדוק ואחזיר תשובה לוועדה בנושא הזה

משה גפני: רק אל תגידי שזה לא הוכיח את עצמו או כן הוכיח את עצמו

משה גפני:  ברור לגמרי שאם התכניות שלכם היו מביאות למצב כזה שלא היה מחסור ברוקחים, שלא הייתה בעיה בעניין הזה, היית צודקת, אבל מכיוון שהמציאות היא לא כזאת, לצערנו הרב, אנחנו מבקשים תשובות על השאלות שנשאלו כאן כדי לדעת מה לעשות

משה גפני:  אני לא אשאיר את זה ככה

משה גפני:  משרד הבריאות ומשרד האוצר, תוך שבוע תתנו תשובה

גאיה עפר: אני אעביר את המסר לממונה על השכר

גאיה עפר:  אנחנו פועלים במקביל בהרבה צירים שעתידים להפחית משמעותית את הלחץ מהמחסור בכוח אדם בדרום ובפריפריה

משה גפני: אני לא אוהב סיסמאות, אני רוצה תשובות לשאלות שנשאלו

חמד עמאר: הדיון הזה לא נוגע רק לאופקים

חמד עמאר:  מתברר בדיון הזה שיש מחסור של 1,000 רוקחים ברחבי הארץ

חמד עמאר:  כדי להתמודד עם המחסור הם רוצים להביא טכנאים, הם לא רוצים להגדיל את כמות הרוקחים בארץ

חמד עמאר:  מתוך ה-300 שסיימו, 90 סיימו בארץ, 210 סיימו בחוץ לארץ

חמד עמאר:  צריך להיות דיון רציני על איך אנחנו פותרים את הבעיה בתוך הארץ, זה לב העניין של כל הדיון הזה

יונתן מישרקי: הוא אמר שהם מתכוונים לפתוח בית ספר לרוקחות בצפון

משה גפני: אבל עד הפתיחה של בית הספר - -     

חמד עמאר: ייקח זמן עד שיפתחו, עד שיסיימו

חמד עמאר:  כל דבר בארץ הופכים לקשה

אליהו מרידור: משרד הבריאות יחד עם משרד האוצר מעלה בחוק ההסדרים בקשה להסדיר טכנאי בית מרקחת, שזה מקובל בכל העולם

חמד עמאר: מה ההכשרה שלו?         

אליהו מרידור: ההכשרה שלו היא עד 10 חודשים

חמד עמאר: זה יגרום לכך שיהיה לנו יותר מחסור ברוקחים

אליהו מרידור: לא

חמד עמאר: אנשים לא ילכו ללמוד רוקחות

חמד עמאר:  אם אתה מכשיר אנשים ב-10 חודשים, למה לאנשים ללכת ללמוד ארבע וחצי שנים?     

שלמה הלל: זה לא אמור להפחית ולפגוע ברוקחים, זה אמור להוריד את העבודה האדמיניסטרטיבית מהרוקח

משה גפני: אנחנו לא מקיימים עכשיו דיון עומק על הנושא של הרוקחות, אבל אני מעריך שזה יגיע בגלל שהמצוקה הולכת וגוברת

משה גפני:  אנחנו מדברים עכשיו על פתרונות מיידיים

משה גפני:  מה שאתה אומר יכול להיות נכון, אבל כדי לוודא שזה נכון צריך לקיים דיון מעמיק, צריך ללמוד מה הכשרתו של טכנאי והכשרתו של רוקח

משה גפני:  את כל הדברים האלה אנחנו לא יכולים לעשות במסגרת הזאת, במיוחד כשהנושא הוא נושא מיידי

משה גפני:  אני רוצה תשובות ממשרד הבריאות על מה עושים בטווח המיידי כדי שיהיו רוקחים בפריפריה, ואני מבקש את אותו דבר ממשרד האוצר, מהממונה על השכר

משה גפני:  האויב של הטווח המיידי זה שמתחילים לדבר על תכניות ארוכות טווח

משה גפני:  תגידו מה עושים מחר

משה גפני:  תודה רבה